Århus er Danmarks næststørste by med 237.551 indbyggere i selve byen på 91 km² (2008). I Århus Kommune bor 300.000 indbyggere (pr. 28. august 2008). Århus ligger i Østjylland ved Århus Bugt. Århus fik købstadsrettigheder 2. juli 1441. Byens navn kommer af det olddanske "Ārōs" "Åens Munding". Århus Centrum befinder sig i en ådal ved Århus Å med adskillige bydele placeret på bakker omkring ådalen. Byens mange forstæder befinder sig både i højt- og lavtliggende terræn. Ikke langt fra bymidten findes skove i bakketerræn Riis Skov og Marselisborg Skov, som traditionelt benyttes til udflugter. Mod vest i ådalen ligger Brabrand Sø og Årslev Engsø, ligeledes populære udflugtsmål for storbyens indbyggere. I østlig retning er der udsigt over Århus Bugt og halvøen Mols, ligesom Kattegat-øerne Samsø og Tunø kan øjnes i klart vejr. Indbyggerne kaldes århusianere. Århusiansk er adjektivet til Århus og samtidig navnet på den stedlige dialekt (væsentligst rigsdansk med mere eller mindre udtalt østjysk tonefald). "Læs mere"
